7 เดือนแรกสินเชื่อบ้านกรุงไทยโตทะลุเป้า
ธนาคารกรุงไทยเผยยอดสินเชื่อบ้าน 7 เดือน&nbsp; ประสบความสำเร็จเกินคาด&nbsp; ปล่อยสินเชื่อใหม่สูงถึง 25,000 ล้านบาท ใกล้ทะลุเป้าทั้งปีที่ตั้งไว้
4 ส.ค. 2553

ธนาคารกรุงไทยเผยยอดสินเชื่อบ้าน 7 เดือน  ประสบความสำเร็จเกินคาด  ปล่อยสินเชื่อใหม่สูงถึง 25,000 ล้านบาท ใกล้ทะลุเป้าทั้งปีที่ตั้งไว้
นายประสิทธิ์ อำภรณ์ ผู้ช่วยกรรมการผู้จัดการ สายงานธุรกิจรายย่อยและเครือข่าย บมจ.ธนาคารกรุงไทย เปิดเผยว่า ธนาคารได้ทำการตลาดเชิงรุก เพื่อขยายฐานลูกค้าสินเชื่อบ้านอย่างต่อเนื่อง เนื่องจากเป็นตลาดที่มีศักยภาพ และได้รับแรงกระตุ้นจากมาตรการอสังหาริมทรัพย์จากภาครัฐ โดยในช่วง 7 เดือนที่ผ่านมา ธนาคารสามารถปล่อยสินเชื่อใหม่ได้เพิ่มขึ้นกว่า 25,000 ล้านบาท จากเป้าขยายสินเชื่อเพิ่มในปีนี้  26,000 ล้านบาท โดยปล่อยสินเชื่อเฉลี่ยเดือนละ 3,500 ล้านบาท  ส่งผลให้พอร์ตสินเชื่อที่อยู่อาศัยรวมของธนาคารเพิ่มขึ้นมาอยู่ที่ 175,000 ล้านบาท และมีส่วนแบ่งการตลาดเป็นอันดับ 2 ในกลุ่มธนาคารพาณิชย์
ธนาคารเน้นการขยายสินเชื่อใหม่ ในกลุ่มลูกค้าที่ซื้อบ้านจากผู้ประกอบการอสังหาริมทรัพย์รายใหญ่ (Big Developers) โดยเฉพาะโครงการที่ธนาคารให้การสนับสนุนทางการเงิน โดยใช้กลยุทธ์ทางการตลาดเต็มรูปแบบ ทั้งในด้านความรวดเร็ว ราคา ตลอดจนมีแคมเปญส่งเสริมการขายที่สร้างความพึงพอใจให้กับลูกค้า 
นายประสิทธิ์ อำภรณ์ เปิดเผยต่อไปว่า ล่าสุดธนาคารได้จับมือกลุ่มเมอริทแกรนด์จัดแคมเปญพิเศษให้กับลูกค้าที่ซื้อบ้านในโครงการเมอริทแกรนด์ สุวรรณภูมิ เมอริทเพลสลาดพร้าวและดอนเมือง และโครงการอารีนา การ์เด้น บางนา โดยให้กู้สูงสุด 100% และไม่คิดดอกเบี้ยใน 3 เดือนแรก  ส่วนเดือนที่ 4-12 คิดอัตรา MRR-4.00% ต่อปี หลังจากนั้นคิด MRR-1.50% ต่อปี ตลอดอายุสัญญา และในกรณีที่ลูกค้าซื้อประกันชีวิตเพื่อคุ้มครองหนี้ที่อยู่อาศัย (MRTA) ที่มีทุนประกันเท่ากับวงเงินกู้ ระยะเวลาคุ้มครอง 5  ปีขึ้นไปและทำประกันอัคคีภัยไม่ต่ำกว่า 10  ปี  ธนาคารจะลดดอกเบี้ยลงอีก 0.25% ต่อปี ในเดือนที่ 4-12 พร้อมทั้งยกเว้นค่าธรรมเนียมประเมินราคาและค่านิติกรรมจำนอง ทั้งนี้ สำหรับลูกค้าที่ยื่นขอสินเชื่อภายในเดือนสิงหาคมนี้